作者:袁去華
標題:賀新郎
內容:曉色明窗綺。耿殘燈、寒生翠幕，鳥啼人起。一夜西園新雨過，細草閒花似洗。漾瀾影、柳塘春水。閒晝雙飛歸來燕，正東風、漫漫吹桃李。還是個，悶天氣。迴廊小院簾垂地。想連天、芳草萋迷，短長亭外。愁到春來依然在，舊事渾如夢裡。又生怕、人驚憔悴。樓上誰家吹長笛，向曲中、說盡相思意。三弄處，寸心碎。